Date: 1340
Issuing place: Avignon
Country: Ranska
Language: latina
Document type: Paavi ja kuuria, Kirjeet

Benedictus episcopus, seruus seruorum Dej, dilecto filio decano ecclesie Vpsalensis salutem et apostolicam benediccionem. Sua nobis dilectus filius Henricus Hartmanj, rector parrochialis ecclesie de Sexamæki, Aboensis dyocesis, peticione monstrauit, quod de antiqua et approbata et hactenus pacifice obseruata consuetudine in ciuitate et dyocesi ac prouincia Vpsalensi, de qua quidem prouincia ciuitas et dyocesis Aboensis fore noscuntur, exstitit, quod rectores parrochialium ecclesiarum ciuitatis et dyocesis ac prouincie predictarum parrochianos, ecclesiarum suarum decimas sibi et predictis ecclesiis debitas non soluentes, monere possunt, vt decimas ipsas a se debitas rectoribus persoluant eisdem; et, si iidem parrochiani per eosdem rectores canonice moniti, vt decimas persoluant, easdem prefatas decimas non persoluerint infra competentem terminum ad hoc prefixum, eisdem prefati rectores parrochianis ipsis possunt ingressum ecclesie interdicere et deinde, eorum contumacia excrescente, eos a suscepcione sacramentorum ecclesiasticorum suspendere; et, si iidem parrochiani sic interdicti et suspensi huiusmodi interdicti et suspensionis sentencias per 3:s septimanas tolerarint, pro singulis predictis septimanis, quibus sentencias tolerarint easdem, 3:s marcas monete (monete) in illis vsualis eisdem rectoribus nomine pene soluere tenentur, quarum quidem marcarum 3:a predictis rectoribus et alia 3:a fabrice ecclesiarum earundem ac reliqua tercia partes locorum ordinariis applicantur; et hec omnia in eisdem ciuitate et dyocesi ac prouincia Vpsalensi fuerunt publice obseruata a tempore, cuius contrarij memoria non existit, et quod, cum Mathias de Rapalum, Cuningas de Rapalum, Ollj Neuari* de Rapalum, Lazo de Vendentaka, Menracas de Vende[n]taka, Pauo de Vendentaka, Olli de Salu, Olla Dysa de Voypala, Nykki Vargh de Voypala, Callas de Voypala, Meilanpeti de Voypala, Anundi de Voypala, Marci de Voypala, Handupoter** de Hiccala, Memo de Ryduala, Somalayni de Riduala, Henric de Hactissanpoyca, Azico de Hactissænpoyca, Juddi de Hactissænpoyca, Melico de Iudicala, Meluncta de Cartala, Melita de Hyrfala, Ye de Oncala, Satato de Laynamæsse*** et Somalayna de Harala, laici prefata (ͻ: -te) Aboensis dyocesis prouincie supradicte, parrochiani eiusdem ecclesie de Sæxmæky, decimas de prouentibus quarundam terrarum et possessionum et aliorum bonorum, que infra limites parrochie eiusdem ecclesie de Sæxamæki optinebant, eidem ecclesie debitas prefato Henrico rectori soluere non curarent, predictus Henricus rector eosdem canonice monuit, vt infra certum terminum peremptorium competentem decimas de predictis, a se predicte ecclesie de Sæxmæki debitas, eidem rectori soluere procurarent; et quia predicti parrochiani huiusmodi decimas eidem rectorj infra dictum terminum et post soluere contumaciter non curarunt, nullam causam racionabilem proponentes quare ad hoc minime tenerentur, prefatus rector eisdem parrochianis ingressum ecclesie interdixit et tandem, eorum contumacia excrescente, a sacramentorum ecclesiasticorum suscepcione suspendit eosdem; quas quidem interdicti et suspensionis sentencias prefati parrochiani per tres septima[na]s et amplius sustinuisse noscuntur penam incurrendo predictam; et subsequenter, dum venerabilis frater noster Petrus, archiepiscopus Vpsalensis, dyocesim Aboensem iure metropolitico visitaret, Thomas Johannis, canonicus Vpsalensis, auctoritate a predicto archiepiscopo sibi in districtu terre Tawastie Aboensis [dyocesis] in hac parte commissa, ad instanciam dicti rectoris prefatis parrochianis ad suam presenciam euocatis, prout id eidem archiepiscopo ad suam prouinciam visitando de simili consuetudine competit, quia sibi de premissis in iudicio legitime constitit, exigente iusticia pronunciauit et declarauit, eosdem parrochianos per eundem rectorem occasione premissa rite interdictos et suspensos fuisse, eosque predictas interdicti et suspensionis sentencias per 3:s septimanas et amplius pertinaciter tolerasse et propter hoc in penam trium marcarum monete predicte pro sigillis (ͻ: singulis) septimanis predictis incidisse, ipsosque parrochianos ad soluendum eidem rectori 3:s marcas predictas sibi pro 3:a et fabrice predicte sue ecclesie pro alia tercia necnon loci ordinario pro alia tercia partibus condempnauit; quare predictus rector nobis humiliter supplicauit, vt huiusmodi processum dictj Thome apostolico faceremus munimine roborari. Quocirca discrecioni tue per apostolica scripta mandamus, quatenus processum ipsum dicti Thome, sicut est iustus, facias per censuram ecclesiasticam, appellacione remota, firmiter obseruari. Datum Auinione xvj kalendas Julij pontificatus nostri anno sexto.